## **תמונות מהחיים – משימות ציור/צילום עבור ילדים**

צילומים מהחיים, מרכיבים תמונה אחת גדולה.

רגעים קטנים שהונצחו – פותחים חלון לנשמה.

מי אני? ממה אני מורכב? מהם החומרים שיצרו את דמותי?

בואו נכוון עדשות (או מצלמות) ונתחיל לספר את הסיפור האמיתי ושמו:

"אני"....



### **משימה ראשונה - דיוקן עצמי :**

### "זו ילדותי השנייה, עול השנים כבר נשכח, זו ילדותי השנייה, ליבי נפתח". (אהוד מנור)

קח תמונת ילדות שלך. התבונן בה. חזור לרגעים הללו. שחזר את הצילום.

מצא את הדבר המיוחד הזה שמאפיין רק אותך  (חיוך, תנועה, חפץ) וצלם אותו.



###  **משימה שניה - המשפחה שלי :**

### "הבית של פיסטוק הוא בית מוזר,

### הולכים קצת ימינה עוברים את ההר,

### מעבר לשביל על יד הענן,

### יש בית מוזר ומצחיק וקטן"...

והבית שלך?

צלם את משפחתך. מקם את עצמך בין הדמויות. מי קטן מי גדול? צלם מקום אחד אהוב במיוחד בבית שלך. יש לך פינה סודית?

רוצה לשתף אותנו? (אנחנו יודעים לשמור סוד)...



### **משימה שלישית - הקהילה שלי:**

### המקום שלך. הוא רק שלך (ואולי של עוד כמה חברים).

קח/י אותנו אתך בנתיב חייך – צייר או צלם את הדרך לבית הספר, את השביל אל החוגים ואולי נפגוש בדרך גם כמה חתולים (גם אותם אנחנו מנציחים...). מוכן? קדימה מציירים/מצלמים!



### **משימה רביעית - הישוב שלי:**

###    לכל עיר יש משהו שמיוחד רק לה. משהו שאם תחפש אותו בעיר אחרת, לא תמצא.

### אולי זה הפארק עם האגם,  אולי זו תצפית נוף נדירה? בשביל למצוא זאת, תצטרך להתבונן סביבך.

מהו המקום המיוחד בעיניך. מצאת? מהר לצייר/לצלם! גם אנחנו רוצים לראות!



### **משימה חמישית - המדינה ואני:**

### "הקיבוץ והמושב, רק בישראל

### ירושלים של זהב, רק בישראל

### ילדים בגן חובה, כל אחד רוצה טובה

### רק בישראל..."  (אהוד מנור)

צא החוצה או.. דמיין את הרחובות, השדות. האנשים והריחות. מה ישראלי בעיניך? לא לשכוח להנציח. רגעים שחולפים לא חוזרים!

